የመጀመርያው ምክንያቴ ብዙውን ጊዜ በሥልጣን ላይ ያለው መንግሥት በትጥቅ ትግል ከፈረሰ፣ የግድ መንግሥት የማቋቋም ጥያቄ ግዴታ ከሆነ ጊዜያዊ የሽግግር መንግሥት ሊቋቋም ይችላል፡፡ በሕዝብ ተመርጬ ነው ሥልጣን ላይ ያለሁት የሚለው ኢሕአዴግ ይህን ጥያቄ ሊቀበለው እንደማይቸል ቀድመን እናውቃለን፡፡ ስለዚህ የምንፈልገው መፍትሔ ከሆነ የማይቀበለውን ጥያቄ በተደጋጋሚ ማቅረብ ጥቅም ያለው አይመስለኝም፡፡ ሁለተኛው የሽግግር መንግሥት የማቋቋም ጥያቄ ከሕዝብ የሥልጣን የበላይነት መርህ አንፃር ስናየው የራሱ ችግር አለበት፡፡ ጊዜያዊም ይሁን ቋሚ ከዚህ በኋላ ኢትዮጵያ ውስጥ መንግሥት ማቋቋም ያለበት ሕዝቡ ነው፡፡ የፓርቲዎች ሚና መሆን ያለበት ሕዝቡ በፍትሐዊ ምርጫ የራሱን መንግሥት የሚያቋቁምበት ወይም የሚመርጥበት ዕድል ማመቻቸት ነው፡፡ ሦስተኛው የሽግግር መንግሥት ማቋቋም የሚጠይቃቸው ነገሮች አሉ፡፡ ለምሳሌ መለስተኛ ፕሮግራምና የሥልጣን ድልድል ይጠይቃል፡፡ መንግሥት ስለተቋቋመ አሁን ተቃዋሚዎች ብቻችንን የሽግግር መንግሥት አቋቁሙ ብንባል፣ እንደዚህ ዓይነት የሥልጣን ድልድል ለማድረግ መስማማት የሚያስችል ቁመና አለን ወይ? የሚለውን ማየት ያስፈልጋል፡፡ ስለዚህ ዋናው ነገር ሕዝቡ የራሱን መንግሥት መምረጥ የሚችልበትን ሁኔታ መፍጠር ላይ ነው እንጂ ትኩረት ማድረግ ያለብን፣ ኢሕአዴግ ሊቀበለው የማይችለውን ጥያቄ ማቅረብ ተገቢ መስሎ አይታየኝም፡፡
